Абхъазхэм я текIуэныгъэр илъэс 25-рэ зэрырикъуам и щIыхькIэ
Къэбэрдей-Балъкъэрым щекIуэкIащ Абхъаз Республикэм и цIыхубэм 1992 — 1993 гъэхэм щыIа Хэку зауэм къыщихьа текIуэныгъэр илъэс 25-рэ зэрырикъур гъэлъэпIэным егъэщIылIа Iуэхухэр. Псалъэм и хьэтыркIэ, Абхъазым и утыкум, Налшык къалэм щыIэм, абы теухуа пэкIу щызэхыхьащ.
Фигу къэдгъэкIыжынщи, Куржы-Абхъаз зауэм щIидзащ 1992 гъэм шыщхьэуIум и 14-м. Я къуэшхэм ядэIэпыкъуну а зауэм кIуащ ди республикэм и щIалэхэу 1500-м нэблагъэ икIи 64-м я гъащIэр щIатащ абы и щхьэхуитыныгъэм.
ЩIыналъэр хуит къэщIыжыным къаруушхуэкIэ яужь ихьащ 1993 гъэм фокIадэм и 17-м. МахуипщI дэкIри, Сыхъум къыщыфIадзащ щхьэхуитыныгъэм и ныпыр. Абхъазыдзэр Ингури псым — Куржым хуиIэ къэрал гъунапкъэм — нэсащ. Апхуэдэ щIыкIэкIэ щIыналъэр хамэ унафэм къыщIэкIащ.
ПэкIум хэтащ КъБР-м и Iэтащхьэм и Администрацэм и унафэщI Къуэдзокъуэ Мухьэмэд, республикэм и Парламентымрэ Правительствэмрэ, Налшык къалэм и администрацэм ящыщхэр, Езыхэм яфIэфIу Абхъазым щызэуахэм я зэгухьэныгъэм и лIыкIуэхэр, школакIуэхэр, студентхэр, Абхъазым къикIа делегацэр.
— Республикэм и унафэщIхэм я цIэкIэ хуит сыкъэфщI Къэбэрдей-Балъкъэрымрэ ди къуэш Абхъазым-рэ я цIыхухэм гуфIэгъуэшхуэмкIэ — зауэр зэриухрэ илъэс 25-рэ зэрырикъуамкIэ — сехъуэхъуну, — жиIащ Къуэдзокъуэ Мухьэмэд. — Тхыдэм къигъэлъэгъуащ сыт хуэдэ Iуэхури къарукIэ зэрыпхузэфIэмыгъэкIы-нур. Ди щIыналъэм икIыу ди къуэшхэм ядэIэпыкъуну кIуахэр зыщIэзэуар захуагъэрщ. Куэдым къагъэзэжакъым, куэдым а зауэм мыхьэнэшхуэ зиIэ дерсхэр къыхахащ. Урысейм, Къэбэрдей-Балъкъэрым, Абхъазым мамырыгъэ щыIэну, апхуэдэ лъыгъажэхэм зэи къамыгъэзэжыну сохъуахъуэ. Зауэм хэтахэм узыншагъэ быдэ, ехъулIэныгъэ яIэну си гуапэщ.
ИпэкIэ зэрыжытIащи, Абхъазыр хамэ унафэм къыщIэгъэкIыным теухуа бэнэныгъэм ди республикэм щыщ цIыху 64-м я гъащIэр халъхьащ. Абыхэм я лIыхъужьыгъэр лъэужьыншэу къэнакъым — иджы Абхъазыр мамыру мэпсэу икIи фIыщIэ къахуещI зи къуэхэр а зауэм зыгъэкIуа адэ-анэхэм.
КъБР-м и Муслъымэнхэм я IуэхущIапIэм и унафэщIым и къуэдзэ Мисиров Хъызыр-хьэжы пэкIум хэтхэм дыуэ яригъэщIащ. Къызэхуэсахэр иужькIэ щыму зы дакъикъэкIэ яхуэщыгъуащ а зауэм хэкIуэдахэм я фэеплъым.
Шэджагъуэм Къэрал киноконцерт гъэлъэгъуапIэм утыку къыщрахьащ: «20 лIэщIыгъуэм и иужьрей лIыхъусэжьхэр» фильмыр, Абхъазым и текIуэныгъэр илъэс 25-рэ зэрырикъуам теухуар. Мыбдеж Сосналы СулътIан и орденымрэ медалхэмрэ щратащ гъэунэхуныгъэ зэманым Абхъазым дэIэпыкъуахэм.
Махъшокъуэ Мухьэмэд.
